**Lakossági tájékoztató az engedély nélkül fúrt kutak vagy ásott kutak engedélyeztetéséről**

Avízgazdálkodásról szóló 1995.évi LVII.  törvény (továbbiakban: Vgtv.), valamint a vízgazdálkodási hatósági jogkör gyakorlásáról szóló 72/1996. (V. 22.) Korm.  rendelet – alapján **a vízjogi létesítési** **engedély nélkül megépített vízilétesítményekre**– **az ásott és fúrt kutakra vízjogi fennmaradási engedélyt kell kérni** az építtetőnek.

A Vgtv. 29.§ (7) bekezdése alapján **Mentesül a vízgazdálkodási bírság megfizetése alól az a létesítő, aki 2018. január 1-jét megelőzően engedély nélkül vagy engedélytől eltérően létesített vízkivételt biztosító vízilétesítményt, ha**

*a)* a vízjogi **fennmaradási engedélyezési eljárást 2018. december 31-ig kérelmezi,** és

*b)* az **engedély megadásának feltételei fennállnak**.

**Jelenleg a 2018. december 31. napiáig terjedő bejelentési határidő érvényben van.**

Jelenleg az alábbi szabályozás érvényes:

**A kutak megépítéséhez, átalakításához, üzemeltetéséhez és megszüntetéséhez vízjogi engedély szükséges.** **Abban az esetben, ha a vízkivételt biztosító kút vízjogi engedély nélkül került megépítésre, vagy attól eltérően került megvalósításra, fennmaradási engedélyt kell kérni.**

A vízkivételt biztosító kutak **utólagos engedélyezésének hatásköre megoszlik** a helyi vízgazdálkodási hatósági jogkörrel rendelkező **jegyző**, illetve a vízügyi és vízvédelmi hatáskörrel rendelkező **fővárosi, és a kijelölt megyei katasztrófavédelmi igazgatóságok** (a továbbiakban: katasztrófavédelmi igazgatóság) között.

Avízgazdálkodási hatósági jogkör gyakorlásáról szóló 72/1996. (V. 22.) Kormányrendelet (továbbiakban: Korm.rendelet) alapján **a jegyző engedélye szükséges**

1. **az olyan kút létesítéséhez, üzemeltetéséhez, fennmaradásához és megszüntetéséhez, amely a következő feltételeket együttesen teljesíti:**

aa) a vízbázisok, a távlati vízbázisok, valamint az ivóvízellátást szolgáló vízilétesítmények védelméről szóló kormányrendelet szerint kijelölt, kijelölés alatt álló, illetve előzetesen lehatárolt belső, külső és hidrogeológiai védőidom, védőterület, valamint karszt- vagy rétegyízkészlet igénybevétele, érintése nélkül, és 500 m3/év vízigénybevétellel kizárólag talajvízkészlet vagy parti szűrésű vízkészlet felhasználásával üzemel

ab) épülettel vagy annak építésére jogosító hatósági határozattal, egyszerű bejelentéssel rendelkező ingatlanon van és magánszemélyek részéről a házi ivóvízigény és a háztartási igények kielégítését szolgálja, és

ac) nem gazdasági célú vízigény;

1. **az ab) pontban szereplő házi ivóvízigény kielégítését szolgáló kúthoz tartozó, víztisztítási feladatokat ellátó vízilétesítmény létesítéséhez, üzemeltetéséhez, fennmaradásához és megszüntetéséhez.**

**Röviden összefoglalva a fenti feltételeket:**

* 1. a kút nem érint karszt- vagy rétegvizet, és 500 m3/év vízigénybevétel alatti, vagy
  2. a kút épülettel rendelkező ingatlanon van, magánszemély a kérelmező, a kút házi ivóvízigény és a háztartási igények kielégítését szolgálja;
  3. a kút nem gazdasági célú vízigényt szolgál,

**akkor a fennmaradási engedélyezés a jegyző hatáskörébe tartozik.**

Amennyiben az **előző feltételek közül bármelyik nem teljesül, akkor nem a jegyző, hanem a katasztrófavédelmi igazgatóság hatáskörébe tartozik** a kút fennmaradási engedélyezési eljárása!

**Gazdasági célú vízigénynek minősül** minden, a háztartási igénytől eltérő, azt meghaladó vízigény. A gazdasági célú vízigénybe beletartozhat a locsolás, vagy az állatitatás is, amennyiben ezzel az engedélyes nem a saját háztartási igényeit elégíti ki, azaz a víz használatával gazdasági haszonnal járó tevékenységet végez.

**A vízjogi fennmaradási engedélyezés menete:**

* 1. A **fennmaradási engedélyezési eljárás iránti kérelem benyújtása előtt tervdokumentációt kell készíttetni** a vízjogi engedélyezési eljáráshoz szükséges dokumentáció tartalmáról szóló 41/2017. (XII. 29.) BM rendelet (a továbbiakban: BM rendelet) szerint. Fontos, hogy a felszín alatti vízkészletekbe történő beavatkozás és a vízkútfúrás szakmai követelményeiről szóló 101/2007. (XII.23.) KvVM rendelet (a továbbiakban: KvVM rendelet) szerint **tervdokumentációt csak olyan tervező készítheti, aki a Magyar Mérnöki Kamara erre feljogosító szakterületi tervezői jogosultságával rendelkezik**. A fennmaradási engedélyezési eljárás iránti kérelemnek tartalmazni kell a BM rendelet által előírt adatokat.
  2. **A vízkivételt biztosító vízilétesítmények engedélyezési eljárása 2018. december 31-ig mentes az igazgatási szolgáltatási díj fizetése alól.**
  3. A **kérelemhez csatolni kell a tervdokumentációt és a tervező mérnöki jogosultságát igazoló igazolásokat** a BM rendelet szerint.
  4. A fennmaradási engedélyezési eljárás során **szakértőként be kell vonni az illetékes Katasztrófavédelmi Igazgatóságot annak megállapítására, hogy a kút nem veszélyeztet karszt- vagy rétegvíz készletet**.

**Csak a szakhatósági hozzájárulás, valamint a szakértői vélemény esetén adhat ki a jegyző fennmaradási engedélyt!**

Fontos, hogy a fennmaradási engedélyezési eljárást a jogalkotó kiterjeszti mind az ásott, mind a fúrt kutakra. Vagyis **minden olyan kútra vonatkozóan fennmaradási engedélyt kell kérni, amelyet engedély nélkül létesítettek.**

**Csak akkor kell a szakhatóságot bevonni, ha a kút ivóvíz igény kielégítésére szolgál.** Vagyis amennyiben van vezetékes ivóvíz az ingatlanon és a kút pl.: csak locsolásra, vagy állatitatásra szolgál és ez nem gazdasági célból használják, akkor nem kell a Népegészségügyi Főosztályt szakhatóságként bevonni. A szakhatóság az eljárása során a kérelmezőt akkreditált laboratórium vízmintavételre kötelezi és megfelelő vízminőség esetén adja meg a szakhatósági hozzájárulását.

**Az engedély nélkül vagy az engedélytől eltérően létesített kutak esetében 2018. december 31-ig fennmaradási engedélyt kell kérni.** Aki a vízjogi fennmaradási engedélyezési eljárást 2018. december 31-ig nem kérelmezi, annak 2019. január 1-től **vízgazdálkodási bírságot kell fizetni**. A bírság az engedély nélkül létrehozott építmény értékének 80%-áig, engedély nélküli vízimunka vagy vízhasználat esetén 1 000 000 forintig terjedhet. A természetes személyre kiszabott bírság összege nem haladhatja meg a 300 000 forintot. A fentiekből is látható, hogy a jogalkotó a kutak engedélyeztetési eljárását tette díjmentessé.

**Fontos!** **A kútra az ingatlan tulajdonosának a fennmaradási engedélyt akkor is meg kell szereznie, ha úgy nyilatkozik, hogy a kutat nem használja (ez alól a kút lefedése sem jelent kivételt).**

Az üzemeltetési és fennmaradási engedély benyújtásához készült formanyomtatvány a település honlapjáról letölthető lesz, illetve az Önkormányzat hivatali helyiségében igényelhető.

A kérelmet az Iváni Közös Önkormányzati Hivatal Jegyzőjéhez, kell benyújtani.

Iván, 2018. október 29.

Kerekesné Füzi Zsuzsanna sk.

jegyző